
A figyelem pedagógiai aspektusai

A figyelemnek óriási jelentősége van az ember életében. Ez az ugyanis, ami pszichés folyamatainkat teljes értékűvé teszi. A figyelemnek, mint a környező valóságban történő tájékozódás alapvető követelményének igen nagy a jelentősége minden tevékenységben, különösen az oktatásban.”
Napjainkban, az általános iskolák osztályai rendkívül heterogének, mind a képességek, mind a szociális háttér tekintetében. Szinte nincs olyan osztály, ahol ne lenne legalább egy hátrányos helyzetű, vagy magatartási, tanulási, beilleszkedési nehézségekkel küzdő gyermek. Ezekkel a problémákkal kell szembenéznie a pedagógusok nagy többségének, ezek alapján kell munkájukat megtervezniük. A módszerválasztásnál kulcsfontosságú tényező a figyelem, legfőképp annak felkeltése és fenntartása. Ahhoz, hogy a megváltozott helyzet ellenére a pedagógusok munkája eredményes lehessen, fontos lenne ismerniük a gyermeki figyelem sajátosságait, a választott módszerek eredményességét a figyelem felkeltésében és fenntartásában.
Kutatásom első fázisában a gyermeki figyelem jellemzőivel, meghatározó tényezőivel foglalkoztam, kvalitatív és kvantitatív módszerek alkalmazásával. Ennek megfelelően interjút készítettem egy pedagógussal, osztályával pedig kérdőívet töltettem ki. Az interjúra adott válaszokat a kérdőív eredményeinek mélyebb megértésére használtam.
A kutatás második szakaszában pedagógusjelöltek személyiségtényezői és figyelmi jellemzői között kerestem kapcsolatot, ez által próbáltam a figyelem felkeltésével és fenntartásával kapcsolatos véleményük hátterét megérteni. Ebben a szakaszban az írásbeli kikérdezés, azon belül az egyéni kérdőíves felmérés lehetőségét választottam.
A vizsgálatokból kiderült, hogy a gyermeki figyelemre leginkább a tanító által alkalmazott módszerek vannak pozitív hatással. A pedagógusjelöltek válaszai alapján pedig világossá vált, hogy a figyelem fejlesztésére szükség van, viszont a fejlesztést célzó direkt módszerek alkalmazásával a gyakorlatban ritkán találkozunk.



